Návrh nariadenie rady (EÚ) č. …/2010, ktorým sa mení a dopĺňa nariadenie (ES) č. 234/2004 o určitých reštriktívnych opatreniach voči Libérii (predložený spoločne vysokou predstaviteľkou EÚ pre zahraničné veci a bezpečnostnú politiku a Komisiou) /* KOM/2010/0130 v konečnom znení - NLE 2010/0072 */





[pic] | EURÓPSKA KOMISIA | Brusel, 8.4.2010 KOM(2010)130 v konečnom znení 2010/0072 (NLE) Návrh NARIADENIE RADY (EÚ) č. …/2010, ktorým sa mení a dopĺňa nariadenie (ES) č. 234/2004 o určitých reštriktívnych opatreniach voči Libérii (predložený spoločne vysokou predstaviteľkou EÚ pre zahraničné veci a bezpečnostnú politiku a Komisiou) DÔVODOVÁ SPRÁVA 1. Spoločná pozícia 2004/137/SZBP zabezpečuje implementáciu opatrení stanovených v rezolúcii Bezpečnostnej rady OSN č. 1521 (2003) vrátane zákazu technickej pomoci v súvislosti s vojenskými činnosťami. Zároveň stanovuje zákaz finančnej pomoci súvisiacej s vojenskými činnosťami. Podľa uvedenej spoločnej pozície sa nariadením Rady (ES) č. 234/2004[1] zaviedol všeobecný zákaz poskytovania technickej pomoci, financovania alebo finančnej pomoci v súvislosti s vojenskými činnosťami akejkoľvek osobe, subjektu alebo orgánu v Libérii alebo na použitie v Libérii. 2. Rada 12. februára 2008 prijala spoločnú pozíciu 2008/109/SZBP z 12. februára 2008, v ktorej boli uvedené opatrenia potvrdené a zároveň spolu s ďalšími opatreniami spojené do jednej spoločnej pozície. 3. Bezpečnostná rada OSN prijala 17. decembra 2009 rezolúciu č. 1903 (2009), ktorá zmenila a doplnila reštriktívne opatrenia OSN týkajúce sa zbraní a súvisiaceho materiálu, ako aj poskytovania technickej pomoci, financovania alebo finančnej pomoci v súvislosti s vojenskými činnosťami, a to tak, že účinok týchto reštriktívnych opatrení obmedzila na mimovládne organizácie a jednotlivcov pôsobiacich na území Libérie. Na vývoz zbraní a súvisiaceho materiálu ani na poskytovanie pomoci, poradenstva alebo odbornej prípravy libérijskej vláde, ktoré súvisia s vojenskými činnosťami, sa tento zákaz už nevzťahuje. Rada na základe uvedenej rezolúcie prijala rozhodnutie 2010/129/SZBP[2], ktorým sa mení a dopĺňa spoločná pozícia 2008/109/SZBP. 4. Vysoká predstaviteľka Únie pre zahraničné veci a bezpečnostnú politiku a Komisia spoločne navrhujú, aby sa nariadenie (ES) č. 234/2004 zodpovedajúcim spôsobom zmenilo a doplnilo. 5. 2010/0072 (NLE) Návrh NARIADENIE RADY (EÚ) č. …/2010, ktorým sa mení a dopĺňa nariadenie (ES) č. 234/2004 o určitých reštriktívnych opatreniach voči Libérii RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2010/129/SZBP[3], ktorým sa mení a dopĺňa spoločná pozícia 2008/109/SZBP o reštriktívnych opatreniach voči Libérii[4], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Komisie, keďže: 6. Spoločná pozícia 2004/137/SZBP zabezpečuje implementáciu opatrení stanovených v rezolúcii Bezpečnostnej rady OSN č. 1521 (2003) vrátane zákazu technickej pomoci v súvislosti s vojenskými činnosťami. Zároveň stanovuje zákaz finančnej pomoci súvisiacej s vojenskými činnosťami. Podľa uvedenej spoločnej pozície sa nariadením Rady (ES) č. 234/2004[5] zaviedol všeobecný zákaz poskytovania technickej pomoci, financovania alebo finančnej pomoci v súvislosti s vojenskými činnosťami akejkoľvek osobe, subjektu alebo orgánu v Libérii alebo na použitie v Libérii. 7. Rada 12. februára 2008 prijala spoločnú pozíciu 2008/109/SZBP z 12. februára 2008, v ktorej boli uvedené opatrenia potvrdené a zároveň spolu s ďalšími opatreniami spojené do jedného právneho aktu. 8. Bezpečnostná rada OSN prijala 17. decembra 2009 rezolúciu č. 1903 (2009), ktorá zmenila a doplnila reštriktívne opatrenia OSN týkajúce sa zbraní a súvisiaceho materiálu, ako aj poskytovania pomoci, poradenstva alebo odbornej prípravy v súvislosti s vojenskými činnosťami, a to tak, že účinok týchto reštriktívnych opatrení obmedzila na mimovládne organizácie a jednotlivcov pôsobiacich na území Libérie. Rada na základe uvedenej rezolúcie prijala rozhodnutie 2010/129/SZBP, ktorým sa mení a dopĺňa spoločná pozícia 2008/109/SZBP. 9. Nariadenie (ES) č. 234/2004 by sa malo zodpovedajúcim spôsobom zmeniť a doplniť. 10. Pri spracovávaní osobných údajov fyzických osôb na základe tohto nariadenia by sa mali dodržiavať ustanovenia nariadenia Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov[6], ako aj ustanovenia smernice Európskeho parlamentu a Rady 95/46/EHS z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov[7], PRIJALA TOTO NARIADENIE: Článok 1 Nariadenie Rady (ES) č. 234/2004 sa týmto mení a dopĺňa takto: 1. Do článku 1 sa dopĺňa toto vymedzenie pojmov: „sankčný výbor“ znamená výbor zriadený na základe odseku 21 rezolúcie Bezpečnostnej rady OSN č. 1521 (2003).“ 2. Článok 2 sa nahrádza takto: „Článok 2 1. Zakazuje sa: a) poskytovanie technickej pomoci v súvislosti s vojenským činnosťami, ako aj s poskytovaním, výrobou, údržbou a použitím zbraní a súvisiaceho materiálu všetkých druhov, vrátane zbraní a streliva, vojenských vozidiel a vybavenia, polovojenského vybavenia a náhradných dielov pre uvedený tovar, a to priamo alebo nepriamo akejkoľvek osobe, subjektu alebo orgánu mimovládneho sektora v Libérii alebo na využitie v Libérii; b) financovanie alebo poskytovanie finančnej pomoci v súvislosti s vojenskými činnosťami, najmä grantov, pôžičiek a poistenia vývozných úverov, s cieľom akéhokoľvek predaja, dodávky, prevodu alebo vývozu zbraní a súvisiaceho materiálu, alebo s cieľom poskytovania súvisiacej technickej pomoci, a to priamo alebo nepriamo akejkoľvek osobe, subjektu alebo orgánu mimovládneho sektora v Libérii alebo na použitie v Libérii; alebo c) účasť, vedomá a úmyselná, na činnostiach, ktorých cieľom alebo následkom je obchádzanie zákazu uvedeného v predchádzajúcich písmenách a) alebo b). 2. Príslušný členský štát sankčnému výboru vopred oznámi poskytovanie akejkoľvek technickej pomoci, financovania alebo finančnej pomoci akejkoľvek osobe, subjektu alebo orgánu vládneho alebo mimovládneho sektora v Libérii, alebo na použitie v Libérii, ak toto poskytovanie nie je v súlade s nasledujúcim článkom 3 ods. 1 písm. a). Takéto oznámenie musí obsahovať všetky príslušné informácie, a v prípade potreby aj konečného užívateľa, navrhovaný dátum dodávky a trasu zásielky.“ 3. Článok 3 sa nahrádza takto: „Článok 3 1. Odchylne od článku 2 môže príslušný orgán členského štátu, v ktorom je poskytovateľ služby usadený, ako je uvedené na webových stránkach v prílohe I, povoliť poskytovanie: a) technickej pomoci, ktorá je výlučne určená na podporu misie OSN v Libérii alebo na použitie touto misiou, ako aj b) technickej pomoci v súvislosti s nesmrtonosným zariadením, ktoré je výlučne určené na humanitárne alebo ochranné účely, a to za predpokladu, že príslušný členský štát oznámil poskytnutie takejto technickej pomoci sankčnému výboru v súlade s predchádzajúcim článkom 2 ods. 2. 2. O žiadostiach o povolenie rozhodujú príslušné orgány na základe individuálneho posúdenia, pričom berú do úvahy všetky relevantné hľadiská vrátane kritérií stanovených v spoločnej pozícii Rady 2008/944/SZBP, ktorou sa vymedzujú spoločné pravidlá upravujúce kontrolu vývozu vojenskej technológie a materiálu[8]. Príslušné orgány požadujú záruky proti zneužitiu tohto povolenia a v prípade potreby prijmú opatrenia na vrátenie dodaných zbraní a súvisiaceho materiálu. 3. Na činnosti, ktoré sa už uskutočnili, sa neudeľujú žiadne povolenia.“ 4. Článok 4 sa vypúšťa. Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie . Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli […] Za Radu predseda […] [1] Ú. v. EÚ L 40, 12.2.2004, s. 1. [2] Ú. v. EÚ L 51, 2.3.2010, s. 23. [3] Ú. v. EÚ L 51, 2.3.2010, s. 23. [4] Ú. v. EÚ L 38, 13.2.2008, s. 26. [5] Ú. v. EÚ L 40, 12.2.2004, s. 1. [6] Ú. v. ES L 8, 12.1.2001, s. 1. [7] Ú. v. ES L 281, 23.11.1995, s. 31. [8] Ú. v. EÚ L 335, 13.12.2008, s. 99.